《雨后见月》
宋代·苏过

薰风转亭午，流汗浃絺绤。隆隆空山雷，跨海飞雨黑。

芭蕉集乱响，风竹泻暗滴。悬知岁有待，已喜瘴先涤。

沈沈璧月上，稍稍星河出。枕簟延清光，草木冱寒碧。

幽人梦未回，良夜谁与惜。隔篱唤西家，倒榼共馀沥。

西家长苦贫，而有好颜色。终年饭半菽，爱酒无从得。

嗟余不解饮，看尔时举白。岂不贤老兵，聊慰羁旅夕。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。